কাশ্মীরে দেশদ্রোহিতা এবং নাশকতায় কাশ্মীরিরা হাতে অস্ত্র তুললেই এবার তাদের নিকেশ করবে সেনা। পুলওয়ামা হামলার পরে এই ভাবেই বিপথে যাওয়া কাশ্মীরী যুবাদের হুঁশিয়ারি দিয়ে দিল সেনা এবং পুলিশ। একই সঙ্গে তাদের দাবি, পুলওয়ামা হামলার একশো ঘণ্টার মধ্যেই কাশ্মীর উপত্যকায় জইশ নেতৃত্বকে নির্মূল করে দিয়েছে সেনাবাহিনী। 
পুলওয়ামা হামলার পরে পাল্টা মারে সোমবার জইশ কম্যান্ডার কামরানকে সেনা অভিযানে হত্যা করা হয়। তার পর এ দিন সংবাদমাধ্যমের মুখোমুখি হয়ে যৌথভাবে কড়া বার্তা দিয়ে রাখল সেনা, সিআরপিএফ এবং পুলিশ। কাশ্মীরের অনেক যুবকেরই মগজধোলাই করে সেনা এবং পুলিশের বিরুদ্ধে সন্ত্রাসবাদী কাজে লাগানো হয়। এমনকী, জঙ্গিদের বিরুদ্ধে সেনা বা পুলিশের অভিযানের সময়েও বাধা হয়ে দাঁড়ায় স্থানীয় বাসিন্দাদের একাংশ।

এই বিষয়ে অন্যান্য খবর

স্বামীর মৃ্ত্যুর বদলা, সেনাতে যোগ দিতে চান শহিদের স্ত্রী


এ দিন অবশ্য সরকারিভাবেই জানিয়ে দেওয়া হলো, হাতে অস্ত্র দেখলেই এ বার থেকে গুলি চালানো হবে। কোনও রকম অশান্তি বরদাস্ত করা হবে না। সেনাবাহিনীর পক্ষ থেকে কাশ্মীরের অভিভাবকদের কাছেও আবেদন করা হয়েছে, যাতে সন্ত্রাসবাদী কার্যকলাপে লিপ্ত না হওয়ার জন্য তাঁরা তাঁদের সন্তানদের বোঝান। এই ধরনের কার্যকলাপে যারা লিপ্ত, তাদের অবিলম্বে আত্মসমর্পণ করারও পরামর্শ দিয়েছে সেনা এবং পুলিশ।
নিরাপত্তাবাহিনীর উপরে হামলা চালাতে সম্প্রতি কাশ্মীরী যুবকদেরই ঢাল হিসেবে ব্যবহার করছে জঙ্গি সংগঠনগুলি। তারই পাল্টা হিসেবে এই কড়া পদক্ষেপ করল সেনা। 
এ দিনও পুলওয়ামা জঙ্গি হানার জন্য ফের এক বার সেনার তরফে পাকিস্তানের দিকেই আঙুল তোলা হচ্ছে। পাক সেনার মদতে ভারী তুষারপাতের সুযোগ নিয়ে অনুপ্রবেশ করছে জঙ্গিরা। আগের থেকে তা সংখ্যায় কমলেও পুরোপুরি বন্ধ হয়নি।
সেনার দাবি, আমজনতার হয়রানি তাদের উদ্দেশ্য নয়, তারা তা করছেও না। এমনকী, সিআরপিএফ-এর হেল্পলাইনে ফোন করলে কাশ্মীরী ছাত্রছাত্রীদের সাহায্যও করা হচ্ছে। জঙ্গি দমন অভিযান চলাকালীনও নিরীহ মানুষ যাতে আহত বা নিহত না হন, সেই চেষ্টাও করছে সেনা। 
এ দিন অবশ্য সেনার তরফে স্বীকার করা হয়েছে, পুলওয়ামা হামলার ক্ষেত্রে সম্পূর্ণ নতুন পদ্ধতি ব্যবহার করা হয়েছে। যে পদ্ধতিতে অতীতে সিরিয়ার মতো দেশে হামলা চলেছে। তবে সেদিন নজরদারিতে ঘাটতি ছিল, এমন অভিযোগ মানতে চাননি সেনা, পুলিশ বা সিআরপিএফ কর্তারা। এই ঘটনার থেকে শিক্ষা নিয়ে নিরাপত্তা ব্যবস্থাও নতুন করে সাজানোর প্রস্তুতি চলছে। পুলওয়ামা কাণ্ডের তদন্তও প্রায় শেষ পর্যায়ে রয়েছে বলে পুলিশ এবং সেনার তরফে দাবি করা হয়েছে।